Efkes vuuërstelle: Ad Jongen
Aafgeloupe 21 december bin ich 68 jaor joônk gewoeëre met dao-in ’n vastelaovendjlaeve van ruum fieftig jaor. Ieërst bawdje ich met de vreêndegroep “De Löbbessen” groeëte wages en daonao met de heejuut herboeëre “De Vengnaaze” nog groeëtere wages vör de Rogstaekers optocht. Dikke lôl, groeëte priêze en dek de Gouwe Rog as hoeëgst te winne priês in Wieërt.
In 1983 mocht ich zelf Rogstaekerstadspreens zeen! Pachtig um neet de vergaete zoeë sjiek.
Schiênbaar heb ich det nao behuuëre gedaon wânt aansloêtend bin ich in 1984 lid gewoeëre van Stadvastelaovendjvereiniging de Rogstaekers en det heb ich mer leefst 31 jaor lânk vôl gehaoje. Verschillendje funksies heb ich dao beklédj zoeëwaal binne as boete ’t bestuur t.w. penningmeister, sikkertaris, pr-vuuërzitter, vuuërzitter presentâsie & protokol, 15 jaor preensebegeleider, mer ’t schoeënste waas waal Kanseleer oftewaal plaatsvervângendj vuuërzitter met as vernaamste taak organizâsie binne dieës klup.
’n Tiêd gelieëje bin ich al eins ’n viêf jaor bestuurslid n.l. sikkertaris gewaesj van de SLV.
Umdet ’t neet muuëgelik waas dit te kombinieëre met ’t wêrk binne de Rogstaekers heb ich toen aaf motte haoke. Now det ich aafgeloupe jaor beej de Rogstaekers as ieëre-lid aafscheid genoeëme heb, bin ich doeër ’t huidige bestuur van de SLV gevraogdj ’n vreejgekaome plaetske weer in te neme. Naeve allerlei-j bestuursactiviteite ligktj mien vernaamste taak in ’t organizieëre van projekte. Zoeëwaal t.b.v. ’t bestuur as vör de SLV-lidvereiniginge. De presentâsies van aansprakelikhede, verzieëkeringe en veiligheid zeen dao ’n resênt vuuërbieëldj van. Ouch in de towkomst zal geprobieërdj waere weer eenkele belangriêke projekte op te starte. Dao huuërdje t.z.t. van.
Ich weens uch ‘ne hieël good 2016 en ‘ne schoeëne, plezerige vastelaovendj.
Ad Jongen, SLV Bestuurslid - projekte